Flyvestation Skrydstrup
Flyvestation Skrydstrup, militær flyveplads ved Skrydstrup vest for Vojens i Sønderjylland. Flyvepladsen blev anlagt af den tyske værnemagt i 1943 som Fliegerhorst Hadersleben.
Flyvestationen blev en del af Flyvevåbnet i 1953. Den har en meget lang og bred landingsbane (3,5 km x 60 m) og er i dag en af landets største flyvepladser med et areal på omkring 850 ha og omkring 1000 ansatte i de tre afdelinger: operations-, materiel- og stationsafdelingen. Flyvestationen rummer to eskadriller F-16-jagerfly og SAR-beredskabet (Search And Rescue) med helikoptertjeneste i samarbejde med Søværnets Operative Kommando.
Når landingsbanerne ikke benyttes af militære fly, kan de bruges af Flyvestation Skrydstrups Svæveflyveklub.
Flyvestation Skrydstrup deler faciliteter med den civile Vojens Lufthavn.